DA-kongres: Spanning heers voor stemmery begin‘n Foto van die DA se federale kongres by die skouterrein in Pretoria-Wes (Foto: ANA/Brenda Masilela) Spanning is aan die oplaai by die DA se federale kongres by die skouterrein in Pretoria-Wes waar sowat 2 000 afgevaardigdes byeen is om te stem vir leiersposisies en beleidskeuses. Mmusi Maimane sal onbestrede herkies word tot DA-leier, maar ŉ groot stryd is aan die gang oor wie die party se nasionale voorsitter gaan wees. Die nasionale voorsitter is die tweede mees senior persoon in die party. Daar is drie kandidate: Athol Trollip, burgemeester van die Nelson Mandelabaai-metro in Port Elizabeth, Solly Msimanga, burgemeester van die Tshwane-metro in Pretoria, en dr. Annalie Lotriet, provinsiale DA-voorsitter in die Vrystaat. ‘n Foto van die DA se federale kongres by die skouterrein in Pretoria-Wes (Foto: ANA/Brenda Masilela) ŉ Taai stryd heers tussen Trollip en Msimanga, en hul ondersteuners beweer dié twee loop kop aan kop. Een van die mees omstrede beleidspunte is ŉ voorstel dat raskwotas in die DA verbied word. In ŉ onderhoud met Pretoria FM het Alf Lees, die DA se tesourier-generaal, sy teenkanting teen kwotas en rasgebaseerde gedrag in die DA uitgespreek. Die beleidsaspekte word vanmiddag bespreek en die uitslag van die interne verkiesing sal teen môremiddag bekend wees. Maimane se toespraak om 11:15 is die fokus van Saterdagoggend se verrigtinge. Behalwe Maimane, was die grootste applous tot dusver by die DA-kongres nie vir ŉ politikus nie maar vir die sanger Kurt Darren. Darren het sy treffer “Kaptein” gesing direk na ŉ toespraak deur die DA se federale voorsitter, Athol Trollip. Darren het afgevaardigdes in die gestoeltes en die gange, wat die woorde van “Kaptein” kennelik uit hul koppe ken, aan die sing en dans gehad soos niemand anders tot dusver nie. Afrikaans het Saterdagoggend ŉ pertinente rol by die kongres gespeel met verskeie sprekers en kunstenaars wat die taal gebruik het.